मोदी-योगी पर केजरीवाल का ज़ुबानी हमला, बोले- प्रधानमंत्री का बयान झूठ, योगी निर्दयी शासक
सोमवार को संसद में प्रधानमंत्री नरेंद्र मोदी ने उत्तराखंड, पंजाब और उत्तर प्रदेश में कोरोना के मामले बढ़ने के लिए केजरीवाल सरकार को जिम्मेदार ठहराया था। अब अरविंद केजरीवाल ने भी इस पर जवाब दिया है।
उत्तर प्रदेश में विधानसभा चुनाव होने जा रहे हैं। इस बीच संसद का बजट सत्र भी चल रहा है। प्रधानमंत्री नरेंद्र मोदी ने सोमवार को संसद में कहा था, 'दिल्ली में जो सरकार है उसने जीप पर माइक बांधकर झुग्गी-झोपड़ी में रहने वाले लोगों से कहा कि कोरोना का संकट बड़ा है, भागो गांव की तरफ। दिल्ली से जाने के लिए बसें भी दीं, आधे रास्ते छोड़ दिया और श्रमिकों के लिए मुसीबतें पैदा कीं।'प्रधानमंत्री ने आगे कहा था, 'ये उसी का नतीजा है कि यूपी, पंजाब और उत्तराखंड में कोरोना की इतनी गति नहीं थी, इस पाप को कारण कोरोना ने वहां भी अपना कहर मचाया।' इस वीडियो क्लिप को शेयर करते हुए केजरीवाल ने लिखा, 'प्रधानमंत्री जी का ये बयान सरासर झूठ है। देश उम्मीद करता है कि जिन लोगों ने कोरोना काल की पीड़ा को सहा, जिन लोगों ने अपनों को खोया, प्रधानमंत्री जी उनके प्रति संवेदनशील होंगे। लोगों की पीड़ा पर राजनीति करना प्रधानमंत्री जी को शोभा नहीं देता।'एक अन्य ट्वीट में उत्तर प्रदेश के मुख्यमंत्री योगी आदित्यनाथ ने लिखा, 'सुनो केजरीवाल, जब पूरी मानवता कोरोना की पीड़ा से कराह रही थी, उस समय आपने यूपी के कामगारों को दिल्ली छोड़ने पर विवश किया। छोटे बच्चों व महिलाओं तक को आधी रात में यूपी की सीमा पर असहाय छोड़ने जैसा अलोकतांत्रिक व अमानवीय कार्य आपकी सरकार ने किया। आपको मानवताद्रोही कहें या ...'इसके जवाब में केजरीवाल ने ट्वीट किया, 'सुनो योगी, आप तो रहने ही दो। जिस तरह UP के लोगों की लाशें नदी में बह रहीं थीं और आप करोड़ों रुपए खर्च करके Times मैगज़ीन में अपनी झूठी वाह वाही के विज्ञापन दे रहे थे। आप जैसा निर्दयी और क्रूर शासक मैंने नहीं देखा।'